Propunere de DECIZIE A CONSILIULUI de autorizare a Sloveniei de a aplica o măsură specială de derogare de la articolul 287 din Directiva 2006/112/CE a Consiliului privind sistemul comun al taxei pe valoarea adăugată /* COM/2012/0667 final - 2012/0316 (NLE) */





EXPUNERE DE MOTIVE 1. CONTEXTUL PROPUNERII Motivele și obiectivele propunerii În conformitate cu articolul 395 alineatul (1) din Directiva 2006/112/CE[1] din 28 noiembrie 2006 privind sistemul comun al taxei pe valoarea adăugată, Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la directivă, pentru a simplifica procedura de colectare a taxei sau pentru a preveni anumite forme de evaziune sau de fraudă fiscală. Prin scrisoarea înregistrată de Comisie la 30 iulie 2012, Slovenia a solicitat autorizarea de a aplica o măsură de derogare de la dispozițiile articolului 287 din Directiva 2006/112/CE, care permite Sloveniei să scutească de la plata TVA persoanele impozabile a căror cifră de afaceri anuală nu depășește 50 000 EUR. În conformitate cu articolul 395 alineatul (2) din Directiva 2006/112/CE, prin scrisoarea din 18 septembrie 2012, Comisia a informat celelalte state membre cu privire la cererea înaintată de Slovenia. Prin scrisoarea din data de 19 septembrie 2012, Comisia a comunicat Sloveniei că deține toate informațiile necesare pentru a analiza cererea. Contextul general Titlul XII capitolul 1 din Directiva 2006/112/CE prevede posibilitatea ca statele membre să aplice regimuri speciale pentru întreprinderile mici, printre care și scutirea persoanelor impozabile a căror cifră de afaceri anuală se situează sub un anumit plafon. Această scutire implică faptul că o persoană impozabilă nu este obligată să perceapă TVA pentru livrările sale și, în consecință, nu poate deduce TVA aferentă achizițiilor sale. În conformitate cu articolul 287 din Directiva 2006/112/CE, unele state membre care au aderat după 1 ianuarie 1978 pot scuti persoanele impozabile a căror cifră de afaceri anuală este egală cu cel mult echivalentul în monedă națională al sumelor menționate în dispoziția respectivă, la cursul de schimb din ziua aderării lor. În ceea ce privește Slovenia, acest plafon este stabilit la o sumă de 25 000 EUR în conformitate cu articolul 287 punctul 15 din Directiva 2006/112/CE. În actualul climat economic și politic, Slovenia ar dori să ridice acest plafon la 50 000 EUR. Introducerea unui astfel de plafon va simplifica sistemul TVA pentru întreprinderile mici prin reducerea semnificativă a sarcinilor întreprinderilor eligibile pentru acest regim, scutindu-le de o mare parte din obligațiile aferente impuse de regimul normal al TVA. Sistemul ar urma să fie opțional pentru persoanele impozabile. Potrivit autorităților slovene, măsura specială avută în vedere nu ar avea decât o influență neglijabilă asupra valorii totale a veniturilor din TVA ale Sloveniei colectate în stadiul de consum final (nu mai mult de 0,3 %). Dispoziții în vigoare în domeniul propunerii În 2004, Comisia a prezentat o propunere [COM(2004) 728 final[2]] care vizează, printre altele, majorarea la 100 000 EUR a plafonului cifrei de afaceri anuale sub care statele membre pot exonera persoanele impozabile de la plata TVA. Coerența cu alte politici și obiective ale Uniunii Nu se aplică. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Consultarea părților interesate Nu se aplică. Obținerea și utilizarea expertizei Nu a fost necesară consultarea experților externi. Evaluarea impactului Propunerea de decizie a Consiliului vizează introducerea unei măsuri de simplificare prin care întreprinderile cu o cifră de afaceri anuală ce nu depășește 50 000 EUR sunt scutite de multe din obligațiile privind TVA, având astfel un potențial impact pozitiv. Având în vedere domeniul de aplicare restrâns al derogării și aplicarea sa limitată în timp, impactul va fi, în orice caz, limitat. 3. ELEMENTELE JURIDICE ALE PROPUNERII Rezumatul acțiunii propuse Propunerea vizează autorizarea Sloveniei de a introduce o măsură de simplificare care constituie o derogare de la dispozițiile articolului 287 din Directiva 2006/112/CE, astfel încât să se permită scutirea de la plata TVA a persoanelor impozabile cu o cifră de afaceri anuală ce nu depășește 50 000 EUR. Temei juridic Articolul 395 alineatul (1) din Directiva 2006/112/CE a Consiliului. Principiul subsidiarității Propunerea intră în sfera competenței exclusive a Uniunii Europene. În consecință, principiul subsidiarității nu se aplică. Principiul proporționalității Propunerea respectă principiul proporționalității din următoarele motive: Prezenta decizie vizează o autorizație acordată unui stat membru la solicitarea acestuia și nu constituie nicio obligație. Având în vedere domeniul de aplicare restrâns al derogării, măsura specială este proporțională cu obiectivul urmărit. Alegerea instrumentelor Instrument propus: decizie a Consiliului. Alte instrumente nu ar fi adecvate din următoarele motive: În temeiul articolului 395 din Directiva 2006/112/CE a Consiliului, o derogare de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. O decizie a Consiliului reprezintă instrumentul cel mai adecvat, dat fiind faptul că aceasta poate fi adresată unui singur stat membru. 4. IMPLICAȚII BUGETARE Propunerea nu va avea efecte adverse asupra resurselor proprii ale Uniunii provenind din TVA, deoarece Slovenia va efectua un calcul de compensare în conformitate cu articolul 6 din Regulamentul (CEE, EURATOM) nr. 1553/89 al Consiliului. 5. ELEMENTE OPȚIONALE Propunerea conține o clauză privind încetarea de drept a efectelor juridice. 2012/0316 (NLE) Propunere de DECIZIE A CONSILIULUI de autorizare a Sloveniei de a aplica o măsură specială de derogare de la articolul 287 din Directiva 2006/112/CE a Consiliului privind sistemul comun al taxei pe valoarea adăugată CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată[3], în special articolul 395 alineatul (1), având în vedere propunerea Comisiei Europene, întrucât: (1) Prin scrisoarea înregistrată de Comisie la 30 iulie 2012, Slovenia a solicitat autorizarea de a aplica o măsură de derogare de la dispozițiile articolului 287 din Directiva 2006/112/CE, care permite Sloveniei să scutească de la plata TVA persoanele impozabile a căror cifră de afaceri anuală nu depășește 50 000 EUR. (2) În conformitate cu articolul 395 alineatul (2) din Directiva 2006/112/CE, prin scrisoarea din 18 septembrie 2012, Comisia a informat celelalte state membre cu privire la cererea înaintată de Slovenia. Prin scrisoarea din 19 septembrie 2012, Comisia a înștiințat Slovenia că dispune de toate informațiile necesare pentru a examina cererea. (3) În conformitate cu articolul 287 din Directiva 2006/112/CE, unele state membre care au aderat după 1 ianuarie 1978 pot scuti persoanele impozabile a căror cifră de afaceri anuală este egală cu cel mult echivalentul în monedă națională al sumelor menționate în dispoziția respectivă, la cursul de schimb din ziua aderării lor. Slovenia a solicitat ca plafonul corespunzător ei, care este stabilit la 25 000 EUR în conformitate cu articolul 287 punctul 15, să fie majorat la 50 000 EUR. (4) Un plafon mai ridicat pentru regimul special aplicat întreprinderilor mici este o măsură de simplificare, deoarece poate reduce în mod semnificativ obligațiile în materie de TVA pentru întreprinderile mici. Acest regim special este opțional pentru persoanele impozabile. (5) Comisia a inclus în propunerea sa de directivă care vizează simplificarea obligațiilor privind taxa pe valoarea adăugată din 29 octombrie 2004[4] dispoziții al căror obiect este acela de a permite statelor membre stabilirea plafonului cifrei de afaceri anuale pentru regimul de scutire de la plata TVA la cel mult 100 000 EUR sau echivalentul în moneda națională, această sumă putând fi reactualizată anual. Cererea prezentată de Slovenia este în concordanță cu această propunere. (6) Derogarea nu va avea decât un efect neglijabil asupra valorii globale a taxei colectate în stadiul de consum final și nu va afecta negativ resursele proprii ale Uniunii provenite din taxa pe valoarea adăugată, ADOPTĂ PREZENTA DECIZIE: Articolul 1 Prin derogare de la articolul 287 punctul 15 din Directiva 2006/112/CE, Slovenia este autorizată să scutească de la plata TVA persoanele impozabile a căror cifră de afaceri anuală nu depășește 50 000 EUR. Articolul 2 Prezenta decizie se aplică până la data intrării în vigoare a unor norme UE de modificare a valorii plafonului cifrei de afaceri anuale până la care persoanele impozabile pot beneficia de scutire de la plata TVA sau până la 31 decembrie 2015, oricare dată este prima. Prezenta decizie intră în vigoare în ziua următoare publicării în Jurnalul Oficial al Uniunii Europene. Articolul 3 Prezenta decizie se adresează Republicii Slovenia. Adoptată la Bruxelles, Pentru Consiliu Președintele [1] JO 347, 11.12.2006, p. 1. [2] http://eur-lex.europa.eu/LexUriServ/LexUriServ.do?uri=COM:2004:0728:FIN:RO:PDF [3] JO 347, 11.12.2006, p. 1. [4] COM (2004) 728 final.